DECIZIA COMISIEI
din 28 februarie 2007
de modificare a Deciziei 2005/393/CE în ceea ce privește derogarea de la interdicția de ieșire pentru schimburile comerciale intracomunitare și în ceea ce privește delimitarea zonelor cu acces reglementat în Bulgaria, Franța, Germania și Italia
[notificată cu numărul C(2007) 597]
(Text cu relevanță pentru SEE)
(2007/146/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de control și de eradicare a febrei catarale ovine (1), în special articolul 8 alineatul (3) și articolele 11 și 12,
întrucât:
(1)
Directiva 2000/75/CE stabilește reguli de control și măsuri de combatere a febrei catarale ovine în comunitate, inclusiv crearea de zone de protecție și supraveghere, precum și interdicția ieșirii animalelor din aceste zone.
(2)
Decizia 2005/393/CE a Comisiei din 23 mai 2005 privind zonele de protecție și supraveghere pentru febra catarală ovină și condițiile aplicabile circulației din sau prin aceste zone (2) prevede delimitarea zonelor geografice globale în care statele membre trebuie să instituie zone de protecție și supraveghere („zone cu acces reglementat”) cu privire la febra catarală ovină.
(3)
Schimburile intercomunitare de ovule și embrioni conforme cu dispozițiile prevăzute în anexa II punctul C.1 la Decizia 2005/393/CE nu ar trebui să necesite acordul prealabil al statului membru de destinație, ținând cont de faptul că evaluarea riscurilor realizată de Societatea Internațională pentru Transferurile de Embrioni (SITE) și recomandările Oficiului Internațional de Epizootii (OIE) nu prescriu nici un test de depistare a febrei catarale ovine, după colectă.
(4)
Schimburile intercomunitare de ovule și embrioni conforme cu condițiile prevăzute în anexa II punctul C.2 la Decizia 2005/393/CE nu ar trebui să necesite acordul prealabil al statului membru de destinație, ținând cont de faptul că testele efectuate după colectă garantează absența bolii la animalul donator.
(5)
La 20 decembrie 2006, Franța solicită Comisiei modificarea delimitării zonei cu acces reglementat în Franța, ca urmare a abandonării activității vectorului în zona afectată.
(6)
Prin Decizia 2006/762/CE (3), Comisia a adoptat măsuri de protecție contra febrei catarale ovine în Bulgaria pentru a se evita propagarea acestei maladii începând cu zona contaminată a districtului administrativ Burgas, decizia fiind în raport cu importurile în comunitate a animalelor susceptibile.
(7)
Întrucât Bulgaria a aderat la Uniunea Europeană la 1 ianuarie 2007, zona contaminată trebuie inclusă în momentul de față în anexa I la Decizia 2005/393/CE.
(8)
La 9 ianuarie 2007, Germania informează Comisia în legătură cu descoperirea de noi focare de febră catarală ovină în Hessen și Saxonia de Jos. Având în vedere aceste descoperiri, se impune modificarea delimitării zonei afectate în Germania.
(9)
La 10 ianuarie 2007, Italia a prezentat un raport Comitetului permanent pentru lanțul alimentar și sănătatea animală ce concluzionează că sistemul de supraveghere italian a demonstrat că nici o seroconversie nu a avut loc în regiunea Marche din aprilie 2005.
(10)
Prin urmare, regiunea respectivă trebuie considerată indemnă de febra catarală ovină și, pe baza solicitării motivate prezentate de Italia, suprimată de pe lista regiunilor italiene ce figurează în zona B la anexa I a Deciziei 2005/393/CE.
(11)
Prin urmare, Decizia 2005/393/CE trebuie modificată în consecință.
(12)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/393/CE se modifică după cum urmează:
1.
La articolul 5 alineatul (1), litera (b) se înlocuiește cu următorul text:
„(b)
cu excepția materialului seminal congelat și a ovulelor și a embrionilor, statul membru de destinație își dă acordul anterior expedierii.”
2.
Anexa I se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 28 februarie 2007.